‘เมเจอร์’ย้ำมั่นใจปีนี้กำไรดีกว่าเก่า
MAJOR ย้ำปีนี้กำไรมากกว่าปีก่อน หลังต้นปีเปลี่ยนกลยุทธ์ขายโฆษณาตามหนังเข้าฉาย
4 เม.ย. 2555

MAJOR ย้ำปีนี้กำไรมากกว่าปีก่อน หลังต้นปีเปลี่ยนกลยุทธ์ขายโฆษณาตามหนังเข้าฉาย 
นายวิชา พูลวรลักษณ์ ประธานกรรมการบริหาร บริษัท เมเจอร์ ซีนีเพล็กซ์ กรุ้ป (MAJOR) เปิดเผยว่า ปี 2555 กำไรสุทธิจะมากกว่าปีก่อนที่ทำได้ 781 ล้านบาท เพราะได้รับผลจากที่บริษัทจะมีอัตรากำไรขั้นต้น ปีนี้จะมากกว่าปีก่อนที่ 35% ได้ เนื่องจากตั้งแต่ต้นปีบริษัทได้เปลี่ยนกลยุทธ์การขายโฆษณากับเอเยนซีตามภาพยนตร์แต่ละเรื่องที่เข้าฉาย ทำให้ตอบโจทย์ตรงความต้องการของลูกค้าและมีลูกค้ารายใหม่ที่มีขนาดใหญ่เพิ่มเข้ามามาก จากเดิมที่ให้ตามจำนวนโรงภาพยนตร์ 
ทั้งนี้ ปกติรายได้จากการขายโฆษณามีอัตรากำไรขั้นต้นสูงถึง 80% และการที่บริษัทมีลูกค้ารายใหม่เพิ่มขึ้น ก็ย่อมส่งผลต่อกำไรสุทธิของบริษัทที่มากขึ้นด้วย จึงช่วยสนับสนุนกำไรบริษัทเพิ่มขึ้นด้วย ขณะที่คาดว่ารายได้ปีนี้จะเติบโตกว่าปีก่อน 10-15%
สำหรับกำลังซื้อของผู้บริโภค มองว่า แม้ผู้บริโภคจะมีต้นทุนที่เพิ่มขึ้นจากราคาน้ำมันหรือเงินเฟ้อ แต่ยังไม่เห็นสัญญาณว่ากระทบกับพฤติกรรมการเข้าชมภาพยนตร์ เนื่องจากที่ผ่านมารายได้เดือน ม.ค.และ ก.พ.ที่ผ่านมา เทียบกับช่วงเดียวกันของปีก่อนเติบโตถึง 35% และ 18% ตามลำดับ ส่วนกรณีค่าจ้าง 300 บาทที่ขึ้น อาจจะกระทบกับบริษัทบ้างเล็กน้อย แต่บริษัทเชื่อว่าสามารถหักลบกับนโยบายการลดภาษีนิติบุคคลที่เหลือ 23% ได้